|  |  |
| --- | --- |
| FEJES RICHÁRD ZSOLTGeográfusMA, 3. félévEszterházy Károly FőiskolaTermészettudományi Kar |  |

Témavezető:

|  |
| --- |
| Ruszkai Csabaadjunktus, EKF TTK |

A helyi erőforrásokon alapuló önellátásra való törekvés a LEADER programban

A globális gazdasági verseny igazi vesztesei a perifériára szorult, jellemzően falusias jellegű régiók, azonban ezek a térségek jelentős természeti-, és kulturális potenciállal rendelkeznek, melyek fenntartható kiaknázásával képesek lehetnek csökkenteni gazdasági függőségüket, kiszolgáltatottságukat. Sajnos ezek a rurális térségek anélkül vesznek részt a globális versenyben, hogy számottevő hasznon realizálódna helyben. Ezek legfőbb oka a torz értékteremtési láncban található. Mindhárom gazdasági szektor teljes regionális függetlenítése roppant nehéz feladat, és sok esetben nem is indokolt, de egy-egy helyi termék és helyi szolgáltatás esetében megfelelő jogszabályi környezettel, átgondolt gazdaságpolitikával jelentős nyereséget tarthatunk a régióban, erősítve a térség gazdaságát, biztosítva jövőjét, társadalmi kohézióját. A perifériális, alapvetően falusias jellegű térségek felzárkóztatását, gazdaságuk fejlesztését hívatott elősegíteni az Európai Mezőgazdasági és Vidékfejlesztési Alap (EMVA) LEADER súlyponti tengelye. A program olyan újszerű, és összetett megközelítésű szemléletmódot alkalmaz, amely lehetőséget teremt a régiók számára gazdasági önállóságuk megteremtésében, népességük megtartásában, életminőségük javításában. Számos külföldi példa létezik arra, hogy egy-egy vidéki térségben hogyan lehet helyi erőforrásokat (természeti- és kulturális erőforrások, humán erőforrás) hasznosítva növelni a gazdasági önellátottság mértékét és a helyi jóllétet. Ezek a jó példák elsősorban az energiaszektorban (főként a megújuló energiaforrások hasznosításával) és az élelmiszerellátásban (helyi, környezettudatos eljárási módszerekkel termelt, magas minőségű alapanyagokkal és ezek feldolgozásával) figyelhetők meg. Kutatásom célkitűzéseként a LEADER program által kínált helyi erőforráshasznosítási és önellátási lehetőségeket, valamint az akciócsoportok ez irányú tevékenységét vizsgálom meg egy kiválasztott magyar és skót akciótérségben.